CELEX: 32021D0986
Language: mt
Date: 2021-04-29 00:00:00
Title: Deċiżjoni tal-Kummissjoni (UE) 2021/986 tad-29 ta’ April 2021 li tapprova d-Deċiżjoni tal-Aġenzija Fornitriċi tal-Komunità Ewropea tal-Enerġija Atomika li tadotta r-Regoli l-ġodda tal-Aġenzija li jistabbilixxu l-mod li bih id-domanda għandha tiġi bilanċjata kontra l-provvista ta’ minerali, materji primi u materjali speċjali fissili (notifikata bid-dokument C(2021) 2893) (It-test bl-Ingliż biss huwa awtentiku)

18.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 218/1
               
            
         DEĊIŻJONI TAL-KUMMISSJONI (UE) 2021/986
         tad-29 ta’ April 2021
         li tapprova d-Deċiżjoni tal-Aġenzija Fornitriċi tal-Komunità Ewropea tal-Enerġija Atomika li tadotta r-Regoli l-ġodda tal-Aġenzija li jistabbilixxu l-mod li bih id-domanda għandha tiġi bilanċjata kontra l-provvista ta’ minerali, materji primi u materjali speċjali fissili
         
            
               (notifikata bid-dokument C(2021) 2893)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 60, is-sitt subparagrafu tiegħu,
         Billi:
         
                     (1)
                  
                  
                     Skont l-Artikolu 2 tat-Trattat li jistabbilixxi l-Komunità Ewropea tal-Enerġija Atomika (it-“Trattat Euratom”), il-Komunità Ewropea tal-Enerġija Atomika trid tiżgura li l-utenti kollha fil-Komunità jirċievu provvista regolari u ekwa ta’ minerali u ta’ fjuwils nukleari permezz ta’ politika komuni ta’ provvista msejsa fuq il-prinċipju ta’ aċċess ugwali għal sorsi ta’ provvista.
                  
               
                     (2)
                  
                  
                     Għal dik il-fini, l-Artikolu 52(2)(b) tat-Trattat Euratom stabbilixxa Aġenzija.
                  
               
                     (3)
                  
                  
                     Ir-regoli adottati mill-Aġenzija jeħtieġu l-approvazzjoni tal-Kummissjoni, u jridu jiddeterminaw il-mod li bih id-domanda għandha tiġi bilanċjata kontra l-provvista ta’ minerali, ta’ materji primi u ta’ materjali speċjali fissili.
                  
               
                     (4)
                  
                  
                     Filwaqt li taġixxi skont it-Trattat Euratom u l-istatuti tagħha, bid-Deċiżjoni tagħha tal-15 ta’ Jannar 2021, l-Aġenzija adottat regoli ġodda biex taġġorna u tissostitwixxi r-regoli tal-Aġenzija attwalment fis-seħħ.
                  
               
                     (5)
                  
                  
                     Skont l-Artikolu 60, is-sitt subparagrafu tat-Trattat Euratom, jenħtieġ li r-regoli tal-Aġenzija jiġu approvati mill-Kummissjoni,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni tal-Aġenzija Fornitriċi tal-Komunità Ewropea tal-Enerġija Atomika tal-15 ta’ Jannar 2021 li tadotta r-Regoli tal-Aġenzija li jistabbilixxu l-mod li bih id-domanda għandha tiġi bilanċjata kontra l-provvista ta’ minerali, ta’ materji primi u ta’ materjali speċjali fissili, u li tħassar ir-Regoli tal-Aġenzija Fornitriċi tal-Komunità Ewropea tal-Enerġija Atomika tal-5 ta’ Mejju 1960, hija b’dan approvata.
         
         
            Artikolu 2
            Din id-Deċiżjoni għandha tidħol fis-seħħ fl-1 ta’ Lulju 2021.
         
         
            Artikolu 3
            Din id-Deċiżjoni hija indirizzata lill-Aġenzija Fornitriċi tal-Komunità Ewropea tal-Enerġija Atomika. Għandha tiġi ppubblikata f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, id-29 ta’ April 2021.
            
               
                  Għall-Kummissjoni
               
               Kadri SIMSON
               
                  Membru tal-Kummissjoni